b'\n_START_ARTICLE_\n1. FC N\xc3\xbcrnberg\n_START_SECTION_\nSaksamaa liigad\n_START_PARAGRAPH_\nEnne Teist maailmas\xc3\xb5da oli N\xc3\xbcrnberg tugev klubi, kes tuli korduvalt Saksamaa meistriks ja karikav\xc3\xb5itjaks. Enne Bundesliga loomist oli ta Saksamaa meistriks tulnud 8 korda, rohkem kui \xc3\xbckski teine Saksamaa klubi._NEWLINE_Alates Bundesliga rajamisest 1963 on 1. FC N\xc3\xbcrnberg m\xc3\xa4nginud 28 hooaega Bundesligas, 13 hooaega 2. Bundesligas ja 6 hooaega regionaalliigas. N\xc3\xbcrnberg on Bundesligast v\xc3\xa4lja langenud 7 korda, rohkem kui \xc3\xbckski teine meeskond. Sealhulgas langes ta Bundesligast v\xc3\xa4lja kohe j\xc3\xa4rgmisel aastal p\xc3\xa4rast seda, kui 1968 Saksamaa meistriks tuli, olles l\xc3\xa4bi aegade ainus valitsev Saksamaa meister, kes Bundesligast v\xc3\xa4lja langenud. Kuid teisalt on ta v\xc3\xb5itnud 2. Bundesliga 4 korda, rohkem kui \xc3\xbckski teine meeskond.\n_START_SECTION_\nEurosarjad\n_START_PARAGRAPH_\nN\xc3\xbcrnberg on osalenud eurosarjas viis korda._NEWLINE_Esimest korda sai N\xc3\xbcrnberg selle \xc3\xb5iguse p\xc3\xa4rast seda, kui tuli 1965 Bundesligas 6. kohale. Ta osales Messilinnade karikasarjas, mis on UEFA karikasarja eellane. Sellal kui teised Saksamaa klubid alistasid oma avaringi vastase kahe m\xc3\xa4ngu kokkuv\xc3\xb5ttes 7:0 ja isegi 17:0, viigistas N\xc3\xbcrnberg Evertoniga kodus 1:1 ja kaotas v\xc3\xb5\xc3\xb5rsil 0:1 ning langes v\xc3\xa4lja._NEWLINE_1966 tuli N\xc3\xbcrnberg taas Bundesligas 6. kohale ja sai taas \xc3\xb5iguse osaleda Messilinnade karikasarjas. Avaringis loositi vastu Valencia CF, kellele N\xc3\xbcrnberg kaotas kodus 1:2 ja v\xc3\xb5\xc3\xb5rsil 0:2._NEWLINE_1968 tuli N\xc3\xbcrnberg Saksamaa meistriks ja sai seet\xc3\xb5ttu koha UEFA Meistrite Liigas. Talle loositi vastu Amsterdami Ajax, kellega kodus tehti 1:1 viik, aga v\xc3\xb5\xc3\xb5rsil kaotati 0:4. Ajax j\xc3\xb5udis l\xc3\xb5puks finaali._NEWLINE_1988 tuli N\xc3\xbcrnberg Saksamaa meistriv\xc3\xb5istlustel 5. kohale ja p\xc3\xa4\xc3\xa4ses UEFA karikasarja. Avaringis v\xc3\xb5ideti v\xc3\xb5\xc3\xb5rsil AS Romat 2:1, kodus kaotati sama tulemusega. J\xc3\xa4rgnes lisaaeg, kus Roma l\xc3\xb5i v\xc3\xa4rava ja p\xc3\xa4\xc3\xa4ses edasi._NEWLINE_2007 tuli N\xc3\xbcrnberg Saksamaa meistriv\xc3\xb5istlustel 6. kohale ja v\xc3\xb5itis Saksamaa karika. Seet\xc3\xb5ttu p\xc3\xa4\xc3\xa4ses ta taas UEFA karikasarja. Avaringis tegi ta Bukaresti Rapidiga kaks viiki, aga l\xc3\xa4ks edasi t\xc3\xa4nu v\xc3\xb5\xc3\xb5rsil l\xc3\xb6\xc3\xb6dud v\xc3\xa4ravatele 2:0. See oli esimene juhtum, kus N\xc3\xbcrnberg eurosarjas esimesest ringist edasi p\xc3\xa4\xc3\xa4ses. J\xc3\xa4rgnes alagrupifaas, kus Everton v\xc3\xb5itis k\xc3\xb5ik m\xc3\xa4ngud, aga N\xc3\xbcrnberg ei kaotanud peale Evertoni kellelegi ja p\xc3\xa4\xc3\xa4ses teisena edasi. Kolmandana sai j\xc3\xa4tkata sarja hilisem v\xc3\xb5itja Peterburi Zeniit. Kolmandas ringis, 32 parema seas m\xc3\xa4ngis N\xc3\xbcrnberg Lissaboni Benficaga v\xc3\xb5\xc3\xb5rsil 0:1 ja kodus 2:2 ning langes v\xc3\xa4lja.'